李西臺啟詩帖贊
作者：岳珂
朝代：宋

paragraphs: 予于是帖，有感者四。
館職在外，于學士不繫細銜，于带職者皆曰同院，意親情洽，所以見前輩之篤風誼也。
內賜金魚，蓋出新寵，带職者乃從學士轉致，又雜以他寄焉，所以見上恩交情俱無內外也。
謝學士以啟，而用楷法，寄同院同年以詩，而用行書，又以見待人處己，雖小節皆有體也。
承平幕府，得一佳帖，相聚以觀，又以見時清事簡，雖邊圉亦得以從容于文藝也。
於虖，詩文之傳，幾人于茲。
獨于此書，有感有思。
流風之存，妙墨之遺。
什襲是宜，維以詩之。